贊華長老真
作者：釋紹曇
朝代：宋

paragraphs: 華胄兮天隨故家，清名兮應菴再來。
窮教兮佛隴精華，逃禪兮蘇州思獃。
愛梅兮冰雪襟懷，結茅兮泉石亭臺。
搜吟兮西湖巧裁，好客兮東閤大開。
樂歸隠兮百鳥銜花，尸浄土兮九蓮奪胎。
瞻遺像兮瑶林瓊樹之葩，挺孫枝兮雕梁畫棟之材。
作是贊兮無乃繪太虛之五采，點明鏡之紛埃。